Winterfees vol woema vandag gehou | News24
Winterfees vol woema vandag gehou
=Bergfietsryers gaan vandag ’n splinternuwe roete op Despatch aanpak. Hier is (van links) Anton Bouwer, Kobus de Kock, Gerrit Rautenbach en Anton Bouwer junior . Foto: HEILIE COMBRINCK
Bergfietsry is die snelgroeiendste sport in Suid-Afrika en op Despatch en Uitenhage trap fietsryers fluks as deel van dié statistiek. ’n Splinternuwe bergfietsbaan word vandag tydens die Despatch Dagbreek Winterfees ingewy, of is dit dan eerder ingery!
“Ons wil groot gaan hierdie jaar. Elke jaar is daar al meer deelnemers aan dié Winterfees se pretstap/saamsleep en bergfietswedren,” sé Piet Veldtman, een van die organiseerders.
“Hier is so baie mense wat mal is oor sport en wat deelneem aan kompetisies van statuur soos Ysterman en Comrades. Dit is lekker om hulle ook te sien by ons plaaslike aktiwiteite.
“Die saamsleep, waar mense met hulle honde (aan halsbande) kan stap is ook gewild. Soms weet ’n mens nie wie ‘sleep’ vir wie nie. Soms trek honde hul eienaars en ander kere sien jy weer eienaars wat hulle honde trek.”
Buiten die buitelug-aktiwiteite is daar ook stalletjies waar handewerk, kuns en allerlei ander snuisterye uitgestal word. Kosstalletjies word deur die kerk self beman.
“Die bergfietsroete is 19 kilometer waarvan slegs ’n kilometer op teer is voordat die ryers die grondpaaie aanvat.
“Die roete is vanaf Laerskool Frans Conradie se sportgronde na die riviervallei en dan om na Jachtvlakte met die eindpunt waar deelnemers onderdeur Klinicare se groot opblaas-geuwel op die sportgronde ry.”
Die pretstap en fietstrap begin om 08:30 en registrasie is vanaf 07:00. Daar is ook ’n 5km fietstrap vir die kleinspan.
Die prysuitdeling is om 11:30 en alle deelnemers wat die onderskeie roetes voltooi sal medaljes ontvang. Inskrywingsvorms is be-skikbaar by Despatch Klinicare en Budget Bicyles.
Vir meer inligting of om stalletjies te bespreek bel Piet Veldtman by 082 879 6332.